**Drugi ciklus Zagrebačkih kvartova kulture završava 12. i 13. srpnja u Gajnicama**

Zagreb, 8. srpnja - **Drugi ciklus Zagrebačkih kvartova kulture završava u srpnju u Gajnicama i to nakon što je kultura tijekom svibnja i lipnja proputovala kroz Zapruđe, Središće, Vrbane, Novi Jelkovec i Lanište. Program u Gajnicama održat će se 12. i 13. srpnja. A nakon ljetne pauze, Zagrebački kvartovi kulture nastavljaju se u rujnu i to u Klaki, Folnegovićevom naselju i Cvjetnom naselju.**

**Kao i u prethodnim kvartovima u proteklim mjesecima, dvodnevni program uključit će raznovrsni program - predstave i radionice za djecu, koncert Zagrebačkog orkestra ZET-a, dvije izvedbe suvremenog cirkusa, dvije predstave za odrasle i domaći filmski hit.**

Subotnji program počinje kreativnom radionicom **Šarena ulica** u sklopu koje će klinci ocrtavati asfalt pomoću krede; uslijedit će predstava za djecu ***Naš zeleni svijet*** u izvedbi **Barbare Vicković (Mirte Zečević)** gdje će pak učiti o nastanku planeta Zemlje, kao i o odvajanju otpada. Dječji program zaključuje radionica izrade ptica od kolaž, a program se nastavlja uz **Poeziju u kvartu** u sklopu koje ćete moći upoznati neke od naših ponajboljih pjesnikinja i pjesnika svih generacija.

Uslijedit će radionica slikanja **Paint&Chill** pod vodstvom umjetničkog studija Limun i Lasica. Poslijepodnevni program počinje uz razgovor ***Umjetnost u našem kvartu*** koji za cilj ima aktivno uključivanje stanovnika u umjetničko obogaćivanje kvarta. Večernji program uključuje koncert, cirkus i film! Naime, kao i u gotovo svakom kvartu dosad, održat će se **koncert Zagrebačkog orkestra ZET-a** koji će promarširati kroz kvart, a nakon toga će biti izvedena točka suvremenog cirkusa ***Vita Min Show*** –interaktivni *show* za sve generacije s podnim i zračnim akrobacijama. Subotnji program završava uz domaći film ***Šlager*** u kojem redateljski majstor intimističkih drama **Nevio Marasović** na velikom platnu udružuje glumce **Lanu Barić i Janka Popovića Volarića** u priči o bivšim ljubavnicima koji se nalaze nakon mnogo godina.

Nedjeljni program počinje u predvečernjim satima uz izvedbu suvremenog cirkusa ***Grand Hotel,*** ali i radionicucirkuskih vještina za djecu koja uključuje žongliranje, hula hoop i akrobatiku u paru. Uslijedit će cabaret predstava ***Žlice i gitara*** u kojoj autorski dvojac pomoću zvukova kuhinjskih žlica, gitare i mandoline, otkačenog nastupa, pomalo trubadurski priča o svome životu kroz uglazbljenu poeziju. Program završava uz hvaljenu predstavu ***Mistero Buffo*** u režiji **Lee Delong** i izvedbi **Dražena Šivaka**, koja nas poziva da stanemo na daske i damo inteligentni komični oblik općem bijesu „malog čovjeka“.

Program će se održati u Parku 101. brigade i Centru za kulturu i obrazovanje Susedgrad. Ulaz na sve programe je slobodan.

U slučaju nepovoljnih vremenskih uvjeta sav program na otvorenom se odgađa.

**Zagrebački kvartovi kulture u 2025. sveukupno uključuju program u 14 kvartova tijekom 13 vikenda uz više od 100 događanja u kojima će sudjelovati preko 300 umjetnika. Drugi ciklus projekta dosad je održan u Zapruđu i Središću, Vrbanima i Novom Jelkovcu, a nastavlja se u Laništu i Gajnicama.** Do sada su na kvartovima nastupila istaknuta imena poput Ede Maajke, Darka Rundeka, PipsChips&Videoclipsa, Elementala, Zagrebačke filharmonije, Zagrebačkih solista, Ecije Ojdanić, Tarika Filipovića te brojni drugi izvođači. Zagrebački kvartovi kulture projekt je u organizaciji Centra za kulturno-društveni razvoj Novi prostori kulture, a održava se uz podršku Grada Zagreba. Sve informacije dostupne su na www.kvartovikulture.hr.